Dokument o izdavačkoj etici i znanstvenoj čestitosti

Hrvatski športsko medicinski vjesnik HŠMV je recenzirani međunarodni znanstveni časopis posvećen promicanju najviših etičkih standarda pri objavljivanju znanstvenih i stručnih radova. HŠMV slijedi kodekse ponašanja koje donose Povjerenstvo za izdavačku etiku (Committee of Publication Ethics - COPE) i Europska udruga znanstvenih urednika (European Association of Scientific Editors - EASE).

U procesu objavljivanja sudjeluju urednici časopisa, recenzenti i autori. Što se očekuje od sudionika u procesu objavljivanja:

1. **Odgovornost urednika/uredništva**

Urednik časopisa osoba je zadužena za komunikaciju s autorima i recenzentima, a jednako tako i s članovima Uredništva u skladu s preporukama COPE. Detaljnije obrazloženje može se naći na adresi: <https://publicationethics.org/files/Full%20set%20of%20flowcharts%20%28CRO%29.pdf>.

Urednik prenosi upute recenzentima, odnosno da se od njih očekuje da uzmu u obzir značaj i originalnost teme, pouzdanost rezultata i jasnoću izlaganja.

Nadalje, urednik prenosi upute recenzenata autorima i prati njihovu provedbu te ih obavještava o prihvaćanju ili odbijanju rada.

Urednik provodi i nadzire ostale postupke predviđene preporukama (plagijarizam, redundantnost, lažni podatci, promjena ili problemi autorstva, sukobi interesa).

Urednik mora osigurati anonimnost kako autora tako i recenzenata.

Zadaća je urednika izuzeti članove Uredništva iz uredničkog procesa ukoliko su u sukobu interesa, primjerice neki oblik povezanosti s autorima, autorstvo ili aktivnost u recenzentskom postupku).

1. **Odgovornost autora**

Autori su prije svega odgovorni za originalnost i autorstvo svojeg rukopisa i trebaju se ponašati u skladu s etičkim načelima i pravilima znanstvenog poštenja za autore Europske udruge znanstvenih urednika (EASE):

<http://www.ease.org.uk/wp-content/uploads/2015/12/EASE-Guidelines-2017-Croatian.pdf>.

Autorstvo treba biti ograničeno na one koji su dali značajan doprinos u istraživanju i pisanju rada.

Kada u radu koriste tuđe spoznaje kao i vlastita prethodno objavljena saznanja, autori ih trebaju na odgovarajući način navesti i citirati.

Kada koriste tuđe slike i druge materijale moraju pribaviti pisano dopuštenje za tisak od nositelja autorskih prava.

U slučaju da su dobili potporu za istraživanje o kojem se radi u autorskom članku trebaju navesti organizacije, znanstvene projekte ili ustanove koje su dale tu potporu.

Ukoliko Uredništvo posumnja na neetično postupanje (plagiranje, samoplagiranje, redundancija, manipuliranje podatcima, promjena autorstva i sl.) postupiti će u skladu s preporukama COPE (hrvatski tekst preporuka može se naći na stranici: <https://publicationethics.org/files/Full%20set%20of%20flowcharts%20%28CRO%29.pdf>)

Prilikom prijave rukopisa autori su dužni dostaviti imena svih autora koji su sudjelovali u izradi rada, kao i naziv ustanove u kojoj su radili tijekom provedbe istraživanja te elektroničku adresu svih autora. Redoslijed, brisanje ili preuređivanje imena moguće je provesti prije prihvaćanja rukopisa, ali uz pisanu suglasnost svih autora, prema smjernicama EASE.Iznimno ova se promjena može provesti i nakon što je rukopis prihvaćen.

1. **Odgovornost recenzenata**

Recenzenti imaju obvezu tretiranja dostavljenih rukopisa povjerljivo.

Ocjenjivanju rada trebaju pristupiti objektivno te upozoriti urednika ukoliko smatraju da nisu kvalificirani u pogledu teme rada ili ako posumnjaju u identitet autora.

Svoje mišljenje trebaju izraziti jasno i argumentirano, bez pogrdnih i malicioznih komentara.

Recenzenti trebaju upozoriti autore na relevantni znanstveni rad koji nisu citirali.

Recenzenti bi se trebali pridržavati vremenskih okvira koji su predloženi od strane uredništva.